
Text rozhodnutia
Súd: Krajský súd Trenčín Spisová značka: 6Co/149/2016 Identifikačné číslo súdneho spisu: 3514210366 Dátum vydania rozhodnutia: 28. 06. 2016 Meno a priezvisko sudcu, VSÚ: JUDr. Stanislava Marková ECLI: ECLI:SK:KSTN:2016:3514210366.1 Uznesenie Krajský súd v Trenčíne v právnej veci navrhovateľa: Allianz - Slovenská poisťovňa, a.s., so sídlom Dostojevského rad 4, Bratislava, IČO: 00 151 700, proti odporcovi: C. G., nar. XX.XX.XXXX, naposledy bytom X. H. nad Y., Y. XXXX/XX, t.č. na neznámom mieste, zastúpený opatrovníkom Mgr. Andrejom Peterkom, vyšším súdnym úradníkom Okresného súdu Nové Mesto nad Váhom, o zaplatenie 239,08 eur s príslušenstvom, o čiastočnom späťvzatí návrhu po vydaní rozsudku Okresného súdu Nové Mesto nad Váhom zo dňa 10. decembra 2015, č. k. 3C/108/2015-40, v senáte jednomyseľne, takto r o z h o d o l : P r i p ú š ť a čiastočné späťvzatie návrhu o zaplatenie úrokov z omeškania vo výške 9,5% ročne zo sumy 239,08 eur od 28.05.2012 do zaplatenia, v tejto časti rozsudok okresného súdu z r u š u je a konanie z a s t a v u j e . Odporcovi náhradu trov konania n e p r i z n á v a . o d ô v o d n e n i e : Okresný súd uložil odporcovi zaplatiť navrhovateľovi 239,08 eur spolu s úrokom z omeškania vo výške 9 % ročne zo sumy 239,08 eur od 28.05.2012 do zaplatenia a náhradu trov konania v sume 16,50,- eur , to všetko do troch dní od právoplatnosti rozsudku. Konštatoval, že v prejednávanej veci uplatnil navrhovateľ nárok z poistnej zmluvy, predmetom ktorej bolo kapitálové životné poistenie , ktorú účastníci uzavreli 26.07.2011 so začiatkom poistenia od 27.07.2011. Odporca si neplnil zmluvne dohodnutú povinnosť - platiť mesačné poistné vo výške 57,90 eur, preto podľa § 801 ods. 2 Občianskeho zákonníka zaniklo poistenie. Navrhovateľ však má nárok na poistné za obdobie do zániku poistenia od 27.01.2012 do 30.05.2012, ktoré predstavuje sumu 239,08 eur. Podľa § 517 ods. 2 Občianskeho zákonníka okresný súd priznal navrhovateľovi aj úroky z omeškania vo výške podľa § 3 ods. 1 nariadenia vlády č. 87/1995 Z. z. O náhrade trov konania rozhodol podľa § 142 ods. 1 O.s.p. a úspešnému navrhovateľovi priznal uplatnenú náhradu trov konania vo výške 16,50 eur za zaplatený súdny poplatok. Navrhovateľ prevzal rozsudok okresného súdu 15. januára 2016. Podaním zo dňa 18. januára 2016, doručeným na okresný súd 21. januára 2015, navrhovateľ disponoval návrhom na začatie konania a čiastočne vzal späť svoj návrh na začatie konania - úrokov z omeškania vo výške 9% ročne zo sumy 239,08 eur od 28.05.2012 do zaplatenia. Opatrovník odporcu so späťvzatím návrhu súhlasil. Podľa § 208 O.s.p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Navrhovateľ účinne disponoval svojím návrhom na začatie konania a čiastočne ho vzal späť o úroky z omeškania, predtým, než rozsudok okresného súdu nadobudol právoplatnosť, s čím odporca súhlasil, preto v intenciách vyššie citovaného ustanovenia, bolo pripustené čiastočné späťvzatie návrhu, v späťvzatej časti bol rozsudok okresného súdu zrušený a konanie zastavené. Odporca, ktorému by v späťvzatej časti patrila náhrada trov konania podľa § 224 ods. 1 a § 146 ods. 2 prvá veta O.s.p., náhradu trov neuplatnil (§ 151 ods. 1 O.s.p.), preto mu nebola priznaná. Poučenie: Proti tomuto uzneseniu odvolanie n i e j e p r í p u s t n é .

